**ELŐTERJESZTÉS**

Bonyhád Város Képviselő - testületének 2015. október hó 22. nap

rendes/rendkívüli testületi ülésére

|  |  |
| --- | --- |
| Tárgy: | Bonyhád Város Önkormányzata 2015. évi közbeszerzési tervének módosítása |
| Előterjesztő: | Dr. Puskásné Dr. Szeghy Petra jegyző |
| Előterjesztést készítette: | Énekes Andrea |
| Előterjesztés száma: | 194. sz. |
| Előzetesen tárgyalja: | Pénzügyi Ellenőrző és Gazdasági Bizottság |
| Az előterjesztés a jogszabályi feltételeknek megfelel: | Dr. Erményi Gyula |
| Melléklet: | 1 db |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

A közbeszerzésekről szóló 2011. évi CVIII. törvény (továbbiakban Kbt.) e törvény alanyi hatálya alá tartozó ajánlatkérő szervezetek számára 33.§ (1) bekezdésében előírjaösszesített közbeszerzési terv készítését az adott évre tervezett közbeszerzéseiről folyó év március 31-ig. Ezen kötelezettségének az önkormányzat eleget tett.

A Kbt. 33. (3) bekezdése szerint „*a közbeszerzési terv nem vonja maga után az abban megadott közbeszerzésre vonatkozó eljárás lefolytatásának kötelezettségét. Az ajánlatkérő a közbeszerzési tervben nem szereplő közbeszerzésre vagy a tervben foglaltakhoz képest módosított közbeszerzésre vonatkozó eljárást is lefolytathatja, ha az általa előre nem látható okból előállt közbeszerzési igény vagy egyéb változás merült fel. Ezekben az esetekben a közbeszerzési tervet módosítani kell az ilyen igény vagy egyéb változás felmerülésekor, megadva a módosítás indokát.”*

Magyarország 2015. évi központi költségvetéséről szóló 2014. évi C. törvény 70. §. (1) bekezdés értelmében a közbeszerzési eljárás lefolytatása kötelező, amennyiben a szolgáltatás, vagy az áru megrendelése esetén az egy évre vetített nettó beszerzési érték a 8 millió forintot meghaladja, valamint ha az építési beruházás becsült költsége a nettó 15 millió forintot haladja meg.

A közbeszerzési eljárás eredményekképpen a Hornyák Út és Mélyépítő Kft-vel 2015.08.31-én megkötött „Építési szerződés a Bonyhád, 6. sz. főút 156,9 km sz. jelzőlámpás csomópont és csatlakozó útjai megépítésére” tárgyú szerződéshez kapcsolódóan ismételten pótmunka megrendelése válik szükségessé. A pótmunka megrendelésére csak újabb, a kivitelezővel a Kbt. 94.§ (3) bekezdésének a) pontja szerinti hirdetmény nélküli, tárgyalásos közbeszerzési eljárás lefolytatását követően kerülhet sor.

A fentiekben ismertetett közbeszerzés lefolytatására vonatkozó jogszabályi kötelezettség miatt Bonyhád Város Önkormányzata közbeszerzési tervének módosítása vált szükségessé.

Mindezekre tekintettel kérem az alábbi határozati javaslat elfogadását:

**Határozati javaslat:**

Bonyhád Város Önkormányzatának Képviselő-testülete a 2015. évre szóló éves összesített közbeszerzési terv módosítását az 1 sz. mellékletekben foglaltak szerint jóváhagyja és felkéri a jegyzőt, hogy gondoskodjon a módosított éves összesített közbeszerzési tervnek a önkormányzat honlapján történő közzétételéről.

Határidő: azonnal

Felelős: dr. Puskásné dr. Szeghy Petra - jegyző

Végrehajtásért felelős: dr. Puskásné dr. Szeghy Petra - jegyző

Bonyhád, 2015. október 16.

dr. Puskásné dr. Szeghy Petra

jegyző